#EstiuVersGandia ve per a quedar-se
08 octubre 2021

## #EstiuVersGandia ve per a quedar-se08 octubre 2021Última actualització: 08 octubre 2021

![](../gestion/img/0ac6b0c3570d1e919a667adfee4215745ad59bf603abab2928d037561ab54660.jpg)  
  

La **regidora de Patrimoni Històric, Artístic i Cultural, Alícia Izquierdo**, acompanyada de **l’edil de Cultura, Nahuel González** i del **coordinador de #EstiuVersGandia, Joan Deusa**, han fet aquest matí un balanç més que positiu de la primera edició del festival poètic i musical celebrat entre el 19 d’agost i el 24 de setembre passat a quatre espais emblemàtics de la ciutat i representatius de la nostra història: el castell de Bairén, la Torre dels Pares, el Morabit de Marxuquera i els Ullals de la Marjal. Més de 300 persones hi van acudir, tot i les ajustades mesures de seguretat sanitària, que van obligar a reduir considerablement l’aforament.

_“Èxit d’assistència a uns espectacles d’una qualitat altíssima, que va reunir algunes de les veus poètiques saforenques més destacades, que és el mateix que dir, de les més importants en la nostra llengua”_, ha ressaltat Izquierdo, qui ha assegurat que el seu departament, en col·laboració amb el de Cultura i l’Institut Municipal d’Arxius i Biblioteques (l’IMAB), continuarà treballant per a una segona edició l’estiu pròxim.

_«El departament de Cultura col·laborarà en totes les activitats com aquestes que promocionen la nostra cultura, per això cal agrair-li-ho al públic assistent i també a les poetes i als músics que han participat._ _La cultura ha de traspassar les barreres dels propis espais culturals, ha d’eixir al carrer, però també als llocs que són referents de la nostra identitat...»_, ha destacat González.

Finament, el coordinador del festival ha assegurat que _«explorar eixos territoris poètics en el mes d’agost era l’aposta que li faltava a Gandia per tal d’arrodonir l’oferta literària constant, tot l’any (Tardor literària, Festa del llibre en valencià, #3deMarchGandia, etc...). Iniciatives importants perquè la gent s’identifique amb la cultura de Gandia i la Safor»_, ha conclòs Deusa.

Finalment, tots tres han mostrat la seua felicitació pública **al poeta de Beniopa i Fill Predilecte de Gandia, Josep Piera**, qui demà dissabte 9 d’Octubre rebrà l’Alta Distinció de la Generalitat. Precisament, Piera va ser protagonista de l’#EstiuVersGandia al Morabit de Marxuquera, amb la «Piera party».

[Twittear](https://twitter.com/share)